**Brasília** on Brasilian valtion pääkaupunki. Sen asukasluku vuoden 2010 väestönlaskennassa oli noin 2,5 miljoonaa asukasta. 21. huhtikuuta 1960 silloinen presidentti Juscelino Kubitschek siirsi Brasilian pääkaupungin Rio de Janeirosta Brasílian kaupunkiin.

Maantiede ja ilmasto
--------------------

Brasília sijaitsee Keski-Brasiliassa muodostaen oman liittopiirin (Distrito Federal). Sen korkeus merenpinnasta on noin 1100 metriä. Alue on Brasilian keskiylänköä, ja sen ympärillä ovat Tocantins-, Paraná- ja São Francisco-jokien yläjuoksut.

Kuukauden keskimääräiset ylimmät lämpötilat ovat tasaisesti 25 ja 28 asteen välillä, lämpimin on syyskuu 28,3 astetta. Alimmat lämpötilat ovat 12 ja 18 asteen välillä. Sadetta saadaan eniten marraskuusta helmikuuhun, yli 200 mm kuukaudessa. Vastaavasti kesä-, heinä- ja elokuussa sadepäiviä on vain muutamia ja sademäärät jäävät alle 15 millimetrin.

Historia
--------

Jo vuonna 1823 brasilialainen valtiomies José Bonifácio ehdotti pääkaupungin siirtämistä sisämaahan, pois rannikon Rio de Janeirosta.

Kaupunki rakennettiin 41 kuukaudessa vuodesta 1956 avajaisiin 1960. Kaupunkisuunnitelma perustui Le Corbusierin ideoihin ja arkkitehteina toimivat Lucio Costa (kaupunkisuunnittelu), Oscar Niemeyer (suurin osa julkisista rakennuksista) ja Roberto Burle Marx (maisemasuunnittelu). Brasília lisättiin Unescon maailmanperintöluetteloon vuonna 1987.

Brasília satelliittikuvassa. Paranoa-järvi keskellä.

Liikenne
--------

Brasílian alkuperäinen asemakaava suunniteltiin sellaiseksi, ettei liikenne ruuhkautuisi ilman liikennevaloja. Läpikulkuteihin rakennettiin eritasoliittymät ja pitkät kaarevat rampit. Kaupunki kasvoi suunniteltua isommaksi, mutta silti liikenne sujuu paremmin kuin muissa Brasilian suurkaupungeissa.

Brasílian raideliikennejärjestelmää kutsutaan "metroksi", vaikka vain Plano Pilaton rataosuus kulkee maan alla.

Brasíliaa palvelee kansainvälinen, presidentti Juscelino Kubitschekille omistettu lentoasema. Lennot Rioon kestävät noin puolitoista tuntia, São Pauloon 1h 20 min.

Urheilu
-------

Brasílian jalkapallojoukkueet eivät ole päässeet maansa kovatasoiseen pääsarjaan.

Brasíliaan on valmistunut uusi jalkapallostadion *Estádio Nacional Mané Garrincha* vuoden 2014 maailmanmestaruuskilpailuita varten. Siellä pelattiin myös vuoden 2016 olympialaisten jalkapalloturnaus.

Lähteet
-------

1. 1 2  Cities *citypopulation.de*. Viitattu 20.4.2013.
2. ↑  Brasilia Encyclopedia Britannica. Viitattu 20.4.2013. (englanniksi)
3. ↑  Climatological Information WMO.  Arkistoitu 3.8.2013. Viitattu 20.4.2013. (englanniksi)
4. ↑  History Lonely Planet.  Arkistoitu 26.4.2013. Viitattu 20.4.2013. (englanniksi)
5. ↑  Those who built Brasilia (Arkistoitu – Internet Archive). Info Brasilia. (englanniksi)
6. ↑  Transportation in Brasília *about Brasilia*. Viitattu 20.4.2013. (englanniksi)
7. ↑  Metro *about brasilia* (englanniksi)
8. ↑  Aeroporto Brasilia *aeroportobrasilia.net*. Viitattu 20.4.2013.
9. ↑  Transport in Brasilia Lonely Planet. Viitattu 20.4.2013. (englanniksi)
10. ↑  2014 FIFA World Cup™: Brasilia's new stadium FIFA.  Arkistoitu 31.5.2013. Viitattu 20.4.2013. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Brasília**.
* Brasilian pääkaupunki toteutti aikansa utopiaa – kuvakooste (Arkistoitu – Internet Archive). *Helsingin Sanomat* 24.4.2014.
* Milla Kontkanen: Paluu tulevaisuuteen. *Mondo* 7/2008.